EXEMPLE - ORIENTATIU
REGLAMENT D’ÚS D’EQUIPAMENTS ESPORTIUS

Es tracta d’un document orientatiu, que caldria ampliar i/o adaptar a les necessitats o situacions concretes de les instal·lacions esportives existents al municipi.

EXPOSICIÓ DE MOTIUS
Les instal·lacions esportives municipals constitueixen béns de domini públic afectes a la prestació del servei públic esportiu, d’acord amb la normativa de règim local i sectorial aplicable. En concret, la Llei 7/1985, de 2 d'abril, reguladora de les bases de règim local, estableix que el municipi té com a competències pròpies les “de promoció de l'esport i instal·lacions esportives i d’ocupació del temps lliure” (art. 25.2, apartat l).
Aquest reglament té per objecte establir el règim jurídic d’ús, accés i funcionament de les instal·lacions esportives, amb la finalitat de garantir-ne una utilització ordenada, segura, eficient i equitativa, així com assegurar-ne la conservació i la correcta gestió, d’acord amb els criteris de planificació esportiva vigents, inclosos els derivats del Pla d'Instal·lacions i Equipaments Esportius de Catalunya.
D’altra part, aquest reglament incorpora la perspectiva de gènere en la planificació, gestió i ús  de les instal·lacions esportives, amb l’objectiu de garantir la igualtat efectiva entre dones i homes, eliminar desigualtats en l’accés i ús dels espais, i promoure entorns esportius segurs, inclusius i lliures de violències.

TÍTOL I. DISPOSICIONS GENERALS
Article 1. Objecte
Aquest reglament té per objecte regular les condicions d’accés, ús, funcionament i gestió de les instal·lacions esportives municipals.
Article 2. Àmbit d’aplicació
Les disposicions d’aquest reglament són aplicables a: 
1.  Persones usuàries (individuals, abonades, participants en cursets i activitats dirigides).
2. Centres educatius 
3. Clubs i entitats esportives 
4. Persones espectadores i acompanyants 
· Organitzadors d’activitats o esdeveniments 

I, en general, a qualsevol persona que accedeixi a les instal·lacions esportives.
Nota: si escau, es pot elaborar una llista de quines són Les instal·lacions esportives municipals “afectes” al reglament, així com les que es puguin construir o adquirir en el futur. Per exemple: 
Les normes afecten els següents espais:
· Pista poliesportiva 
· Sales esportives, pistes de pàdel, etc. 
· Piscina coberta 
· Piscina a l’aire lliure 
· Vestidors i serveis
· Grades 
· Zones de pas i accessos 
· Magatzems i espais auxiliars 
Article 3. Definició
S’entén per equipament esportiu l'espai, el lloc i les estructures que fan possible la realització de les diverses pràctiques de caràcter físic o esportiu.
Article 4. Principi d’igualtat i perspectiva de gènere
1. La gestió de les instal·lacions esportives municipals s’ha de regir pel principi d’igualtat efectiva entre dones i homes. 
2. S’ha d’incorporar la perspectiva de gènere en la planificació, programació i assignació d’usos. 
3. S’han d’adoptar mesures per corregir desigualtats en la participació esportiva i garantir l’accés equitatiu als espais. 
4. Es promouran entorns segurs, respectuosos i lliures de discriminació i violències masclistes.

TÍTOL II. CLASSIFICACIÓ DELS EQUIPAMENTS
Article 5. Tipologia
1. Les instal·lacions esportives de titularitat municipal es classifiquen en: 
a) Equipaments de xarxa bàsica
b) Equipaments complementaris 
2. Tenen la consideració d’equipaments de xarxa bàsica aquells destinats a garantir l’accés universal a la pràctica esportiva i que constitueixen l’oferta essencial del municipi. 
(*) Senyalar que el Consell Català de l’Esport ha iniciat treballs per a l’actualització del PIEC (endavant a-PIEC), Tot i que els documents-proposta d’actualització del PIEC són provisionals, es fa esment en aquest apartat a la nova classificació de les xarxes d’equipaments esportius.  
•	la xarxa A o activa
•	la xarxa B o bàsica
•	la xarxa C o complementària
TÍTOL III. PERSONES I/O ENTITATS USUÀRIES
Article 6. Condició de persona i/o entitat usuària
Té la condició de persona i/o entitat usuària qualsevol persona física o jurídica que accedeixi o utilitzi Les instal·lacions esportives, ja sigui de manera puntual o regular i sota qualsevol de les modalitats d’autorització d’ús.


Article 7. Drets
Les persones i/o entitats usuàries tenen dret a:
a) Accedir als equipaments en condicions d’igualtat efectiva, sense discriminació per raó de sexe, identitat o expressió de gènere, d’acord amb la normativa aplicable.
b) Ser tractades amb educació i respecte per part del personal que presta servei a les instal·lacions esportives.
c) Utilitzar instal·lacions adequades, segures i en bon estat de conservació.
d) Utilitzar els espais en condicions de seguretat, dignitat i respecte, lliures de qualsevol forma de violència o assetjament.
e) Rebre informació sobre les condicions d’ús i funcionament, així com de l’oferta d’activitats que s’hi desenvolupa.
Article 8. Deures
Les persones i/o entitats usuàries estan obligades a:
a) Fer un ús adequat de les instal·lacions i del material.
b) Respectar la resta de persones usuàries i el personal.
c) Respectar la igualtat entre persones i abstenir-se de qualsevol conducta discriminatòria o violenta. 
d) Respectar i garantir la privacitat, seguretat i respecte entre totes les persones usuàries, en especial, dins els vestidors i zones de canvi. 
e) Complir les normes d’ús i les indicacions del personal responsable.
f) Contribuir a mantenir un entorn esportiu inclusiu i segur.
g) Qualsevol altra obligació establerta a la legislació vigent i al present reglament.


TÍTOL IV. RÈGIM D’ÚS
Article 9. Modalitats d’ús
Les instal·lacions esportives poden utilitzar-se mitjançant:
a) Ús lliure
b) Ús subjecte a reserva
c) Ús subjecte a autorització administrativa (usos puntuals)
Article 10. Autoritzacions
1. L’ús de les instal·lacions esportives municipals requerirà l’autorització prèvia de l’Ajuntament o de la persona o empresa gestora. 
2. Aquesta autorització pot adoptar la forma de llicència, reserva o conveni, segons la naturalesa i durada de l’ús. 
3. Les reserves, cessions i autoritzacions d’ús es realitzaran d’acord amb els procediments i calendaris establerts l’Ajuntament i s’extingiran quan es compleixi el termini establert.
4. Els espais esportius i els espais complementaris d’aquests s’utilitzaran exclusivament per a l’activitat autoritzada i dins dels horaris assignats. 
5. Les entitats esportives, centres educatius, clubs i grups organitzats hauran de designar una persona responsable de l’activitat. 
6. La cessió d’ús podrà ser modificada, limitada o revocada per necessitats organitzatives, de seguretat, manteniment o interès públic. 
Article 11. Criteris d’assignació
L’assignació d’espais es regeix pels principis d’interès públic, equitat i eficiència, d’acord amb el següent ordre de prioritat:
a) Activitats organitzades o promogudes per l’administració
b) Activitats d’esport escolar
c) Entitats esportives del municipi
d) Altres usos compatibles
L’assignació d’espais ha d’incorporar criteris de correcció de desigualtats de gènere, garantint una distribució equilibrada d’horaris i espais entre equips masculins i femenins, especialment en franges de major demanda.
Article 12. Espais cedits a les entitats
1. Les entitats usuàries hauran d’utilitzar els espais cedits exclusivament per a les activitats autoritzades. 
2. Els espais hauran de quedar recollits i en condicions adequades després de cada ús. 
3. No es permetrà emmagatzemar material sense autorització expressa. 
4. Les entitats seran responsables del comportament dels seus participants, personal tècnic i acompanyants. 
Article 13. Cessió de claus
1. La cessió de claus o sistemes d’accés, quan estigui autoritzada, tindrà caràcter temporal i personal. 
2. Les persones responsables de la cessió hauran de fer-ne un ús correcte i no podran cedir-les a tercers. 
3. La pèrdua o ús indegut de les claus o sistemes d’accés s’haurà de comunicar immediatament. 
Article 14. Ús puntual	
L’ús esporàdic o puntual resta condicionat a la disponibilitat de l’equipament i a l’obtenció de la corresponent autorització.


Article 15. Nombre mínim de practicants
1.	L’Ajuntament o el servei gestor podrà establir un nombre mínim de participants per al desenvolupament de determinades activitats. 
2.	En cas de no assolir-se el mínim establert, l’activitat podrà ser modificada, reprogramada o anul·lada. 
Article 16. Aforament i ocupació
1.	Caldrà respectar en tot moment l’aforament màxim autoritzat de cada espai. 
2.	El personal de l’equipament podrà limitar o suspendre temporalment l’accés per motius de seguretat, manteniment o funcionament. 
3.	Les sortides d’emergència i zones d’evacuació hauran de mantenir-se sempre lliures.
TÍTOL V. RÈGIM D’ACCÉS
Article 17. Accés a la instal·lació
1. L’accés a les instal·lacions estarà condicionat a la presentació de l’entrada, abonament, reserva o acreditació corresponent. 
2. El personal de la instal·lació podrà requerir la identificació de les persones usuàries en qualsevol moment. 
3. El personal de la instal·lació podrà limitar l’accés a determinats espais per motius de seguretat o funcionament.
4. No es permetrà l’accés: 
· Fora dels horaris establerts. 
· A persones que alterin la convivència o el funcionament de l’equipament. 
· A persones que incompleixin aquesta normativa o el Reglament municipal vigent.
4. Els menors d’edat hauran d’accedir d’acord amb els criteris de supervisió establerts per cada equipament. 
5. Les persones usuàries hauran de seguir en tot moment les indicacions del personal responsable de la instal·lació. 
Article 18. Dades de les persones  usuàries
1. Les persones usuàries facilitaran les dades necessàries per a la gestió de l’accés, les reserves, les activitats i els abonaments. 
2. Les dades personals seran tractades d’acord amb la normativa vigent en matèria de protecció de dades. 
3. Les entitats, clubs i centres educatius seran responsables de la veracitat de les dades facilitades dels seus participants i responsables. 


TÍTOL VI. CONDICIONS GENERALS D’ÚS
Article 19. Normes generals
1. Els equipaments s’han d’utilitzar conforme a la a la seva finalitat o ús.
2. Qualsevol altre ús diferent del previst en aquest reglament, ha d’estar subjecte a autorització municipal.  (**). 

(**) Si escau, es poden detallar les excepcions o les prohibicions. Entre d’altres, limitacions al consum de menjar i begudes alcohòliques, o prohibicions expresses d’utilitzar mitjans per a la captació d’imatges o enregistrament dins dels vestuaris, etc.
Article 20. Limitacions
L’administració pot limitar o suspendre l’ús dels equipaments per raons de:
a) Seguretat
b) Aforament
c) Manteniment
d) Interès públic
Article 21. Publicitat i captació d’imatges a les instal·lacions esportives municipals.
a) Publicitat i elements publicitaris.
Són de titularitat pública, amb caràcter general, els drets econòmics derivats de l’exposició, difusió o explotació de qualsevol element o suport publicitari —sigui estàtic, mòbil, audiovisual, digital, permanent o temporal— ubicat a les instal·lacions esportives municipals.
L’Ajuntament és l’òrgan competent per autoritzar la instal·lació i explotació de publicitat, així com la captació, enregistrament, retransmissió i ús d’imatges dins les instal·lacions. No es permetrà cap actuació en aquest sentit sense autorització prèvia i expressa.
L’Ajuntament podrà cedir o autoritzar, mitjançant conveni o resolució, l’ús d’espais publicitaris o drets d’imatge a entitats esportives usuàries, organitzadors d’activitats o tercers, especialment amb caràcter temporal i vinculat a esdeveniments o activitats concretes, incloses transmissions en continu (estríming) o diferit.
La publicitat i els continguts visuals hauran d’ajustar-se a la normativa vigent i als criteris municipals, i en cap cas podran incloure continguts discriminatoris, sexistes, racistes, violents, ofensius, contraris a la salut pública, vinculats a substàncies addictives, jocs d’atzar, continguts sexuals o no adequats per a menors. Així mateix, queda prohibida qualsevol referència o propaganda de caràcter polític.
Les despeses derivades de la instal·lació, manteniment, conservació i retirada dels elements publicitaris o equips de captació d’imatge aniran a càrrec del titular de l’autorització.
La col·locació de publicitat o la captació d’imatges només es podrà fer en els espais expressament habilitats a aquest efecte.
En qualsevol difusió d’imatges, informació o publicitat relativa a la instal·lació o a les activitats que s’hi desenvolupin, s’haurà de fer constar la denominació oficial de la instal·lació i la seva titularitat pública municipal.
b) Captació d’imatges i protecció de dades personals
La captació i ús d’imatges de persones físiques constituirà un tractament de dades personals i s’haurà d’ajustar al que disposa el Reglament (UE) 2016/679 i la Llei orgànica 3/2018, així com a la normativa sobre drets d’imatge. En particular:
· S’haurà de disposar d’una base jurídica adequada, incloent-hi, quan sigui necessari, el consentiment previ, exprés i informat.
· Es garantirà el deure d’informació prèvia sobre la finalitat de la captació, difusió i canals utilitzats (incloent plataformes digitals o xarxes socials).
· Es respectaran els principis de minimització i proporcionalitat.
c) Transmissions en continu (estríming) i difusió digital:
· Les transmissions en directe o en diferit requeriran autorització expressa i hauran d’indicar clarament que l’acte pot ser gravat i difós.
· Quan sigui possible, s’hauran d’adoptar mesures per evitar la identificació no necessària de persones assistents (plans generals, enfocament en el joc, etc.).
· La publicació posterior en plataformes digitals haurà de respectar la finalitat inicial i no podrà utilitzar-se per a usos comercials diferents sense nova autorització.
c) Protecció de menors:
· La captació i difusió d’imatges de menors requerirà el consentiment dels seus representants legals, excepte en els supòsits previstos per la normativa vigent.
· En activitats esportives de caràcter públic, es prioritzaran imatges de conjunt o no identificatives.
· Es prohibeix qualsevol ús d’imatges de menors que pugui afectar la seva dignitat, seguretat o desenvolupament.
e) Informació mitjançant cartells i avisos:
· Les instal·lacions hauran de disposar de cartells visibles informant de la possible captació d’imatges i del responsable del tractament.
· Aquests avisos hauran d’indicar, com a mínim, la finalitat del tractament, la possibilitat de difusió i la manera d’exercir els drets de protecció de dades.
· En esdeveniments puntuals amb enregistrament o estríming, aquesta informació s’haurà de reforçar amb avisos específics a l’entrada o a través dels canals de difusió de l’activitat.
L’Ajuntament podrà establir les característiques tècniques dels suports publicitaris i dels mitjans de captació d’imatge, i es reserva el dret de denegar o revocar autoritzacions en cas d’incompliment, sense dret a indemnització.
TÍTOL VII. CONDICIONS ESPECÍFIQUES D’ÚS DELS EQUIPAMENTS 
Article 22. Principis de funcionament
Les instal·lacions esportives municipals han de garantir:
a) L’accés universal
b) La disponibilitat suficient d’ús
c) La compatibilitat d’activitats
d) La qualitat del servei
Article 23. Planificació i programació (*)
1. L’ús dels equipaments es planifica mitjançant programacions periòdiques. 
2. Aquesta programació ha de ser pública i transparent. 
(*) També s’inclouran les següents previsions, relatives a la perspectiva de gènere:
· La programació dels equipaments ha de garantir una distribució equitativa dels espais i horaris. 
· Es prioritzarà la promoció de l’esport femení i mixt. 
· L’Ajuntament pot establir mesures correctores quan es detectin desequilibris. 
· S’han de recollir dades d’ús desagregades per sexe per avaluar la igualtat efectiva.
Article 24. Control d’ús
L’administració ha d’establir mecanismes de control per garantir:
a) L’ús efectiu dels espais
b) L’adequació als horaris assignats
c) L’optimització de l’ocupació
TÍTOL VIII. MANTENIMENT I CONSERVACIÓ
Article 25. Conservació
Els equipaments han de mantenir-se en condicions adequades de seguretat, salubritat i funcionalitat.
Article 26 Responsabilitat (**)
Les persones usuàries responen dels danys ocasionats per un ús inadequat. 
(**) Caldrà especificar el règim de responsabilitats de les persones usuàries i menors d’edat (tant en l’accés a les instal·lacions com en el cas d’estar desenvolupant una pràctica esportiva concreta) per danys a les instal·lacions o elements i materials.

TÍTOL IX. SEGURETAT I SALUT
Article 27. Seguretat i assegurances
a) Els equipaments han de garantir entorns segurs, incorporant protocols de prevenció i actuació davant situacions de violència, especialment violències masclistes o discriminatòries.
b) Les persones usuàries participaran en les activitats sota la seva responsabilitat. 
c) L’Ajuntament disposa d’una assegurança de responsabilitat civil pels possibles danys que es puguin derivar de l’ús de les instal·lacions esportives municipals. 
La cobertura no inclourà els accidents derivats de les activitats autoritzades. Els titulars de les autoritzacions (entitats, clubs i organitzadors d’activitats) hauran de disposar d’una pòlissa d’assegurança que cobreixi la responsabilitat civil de les activitats que realitzin en els esmentats equipaments, de conformitat amb la normativa vigent. 
d) L’Ajuntament no es farà responsable dels danys derivats d’un ús inadequat de les instal·lacions o de l’incompliment de la normativa. 


Article 28. Condicions higièniques
Les persones usuàries han de respectar les normes d’higiene i salut establertes per a cada instal·lació.

TÍTOL X. RÈGIM ECONÒMIC
Article 29. Taxes i preus públics (*)
L’ús dels equipaments pot estar subjecte al pagament de taxes o preus públics, d’acord amb l’ordenança corresponent.
(*)  Si escau, es pot incloure la referència a l’existència de col·lectius beneficiaris de bonificacions.
TÍTOL XI. RÈGIM DISCIPLINARI
Article 30. Tipificació d’infraccions
Les infraccions es classifiquen en lleus, greus i molt greus.
1. Infraccions lleus
Tenen la consideració d’infraccions lleus les conductes que alteren el funcionament normal de l’equipament sense causar danys greus.
Són infraccions lleus, a títol enunciatiu:
a) No respectar els horaris assignats.
b) Fer un ús inadequat del material esportiu sense causar danys.
c) No seguir les indicacions del personal.
d) Accedir a la instal·lació sense la indumentària esportiva adequada.
e) Generar molèsties a altres persones usuàries (sorolls, interrupcions, etc.).
f) No comunicar incidències detectades en el material o instal·lacions.
2. Infraccions greus
Tenen la consideració d’infraccions greus les conductes que afecten de manera significativa el funcionament, la seguretat o la convivència.
Són infraccions greus:
a) Utilitzar les instal·lacions per a usos diferents dels autoritzats.
b) Cedir l’ús de l’espai a tercers sense autorització.
c) Provocar danys en el material o instal·lacions per negligència.
d) Superar els aforaments establerts.
e) Accedir a zones restringides sense autorització.
f) No respectar reiteradament les normes d’ús.
g) Introduir objectes o substàncies no permeses.
h) Desenvolupar activitats econòmiques sense autorització.
i) Conductes discriminatòries per raó de sexe, gènere o orientació sexual.


3. Infraccions molt greus
Tenen la consideració d’infraccions molt greus les conductes que posen en risc la seguretat de les persones o causen danys greus.
Són infraccions molt greus:
a) Deteriorar greument o destruir instal·lacions o equipaments.
b) Agressions físiques o verbals al personal o a altres usuaris.
c) Accedir a la instal·lació en estat d’embriaguesa o sota efectes de drogues.
d) Introduir o consumir substàncies prohibides.
e) Manipular equips de seguretat o emergència.
f) Incomplir normes de seguretat amb risc per a persones.
g) Falsejar dades en sol·licituds o autoritzacions.
h) Assetjament, intimidació o violència per raó de gènere.
Article 31. Sancions
Les infraccions poden comportar les sancions (*) següents:
· Lleus → advertiment o suspensió fins a 7 dies 
· Greus → suspensió de 8 dies a 6 mesos 
· Molt greus → suspensió de 6 mesos a 2 anys o expulsió definitiva 
(*)  Si escau, es pot afegir l’obligació de reparar danys econòmics.

Article 32. Graduació de les sancions (*)
Per determinar la sanció es tindrà en compte:
· la gravetat del fet 
· la reiteració 
· el perjudici causat 
· la intencionalitat 
Article 33. Prescripció
Les infraccions i sancions tipificades en aquesta ordenança que no tinguin un termini específic de prescripció en la normativa sectorial aplicable, prescriuran en els terminis establerts a l'article 30 de la Llei 40/2015, d’1 d'octubre, de règim jurídic del sector públic.
La prescripció s’interromprà amb la incoació del procediment sancionador o d’execució, amb coneixement de la persona interessada.
(*) Si escau, es pot afegir la referència al procediment sancionador.

